अब मोदी को हटाने की चल रही मुहिम, जानिए आंदोलनों का देश की राजनीति पर क्या हुआ असर
Bihar Movement History Explained; From JP Movement To Modi's Hunkar Rally and Bomb Blast बिहार...एक ऐसा राज्य जिसकी भूमि ने न जानें कितने आंदोलनों, रैलियों को जन्म दिया है। यही वजह है कि यहां कि भूमि को आंदोलन की जननी कहा जाता है।
बिहार...एक ऐसा राज्य जिसकी भूमि ने न जानें कितने आंदोलनों, रैलियों को जन्म दिया है। यही वजह है कि यहां कि भूमि को आंदोलन की जननी कहा जाता है। महात्मा गांधी का चंपारण से अंग्रेजों के खिलाफ आंदोलन हो या फिर लोकनायक जय प्रकाश नारायण का इमरजेंसी के खिलाफ आंदोलन। दोनों का जन्म इसी धरती से हुआ। इन आंदोलनों ने उस समय सत्ता की नींव हिलाकर रख दी थी। इसके बाद जैसे आंदोलनों का एक दौर शुरू हो गया। इनमें पूर्व मुख्यमंत्री और राजद सुप्रीमो लालू प्रसाद यादव गरीब रैली की आज भी चर्चा होती है।
दरअसल, पटना में 23 जून को विपक्षी एकता की बैठक होने वाली है। इनमें गैर बीजेपी दलों के नेताओं का जुटान होगा और मोदी को सत्ता से हटाने के लिए एक नई सियासी रणनीति पर चर्चा होगी। दैनिक भास्कर की इस स्पेशल स्टोरी में आज हम बताएंगे कि जिस धरती से कभी इंदिरा हटाओ का नारा लगाया गया था, उसी धरती से अब मोदी हटाने की मुहिम चल रही है। जानिए बिहार के इतिहास में हुए क्रांतिकारी आंदोलनों के बारे में जिसने देश की राजनीति पर गहरा प्रभाव छोड़ा है।
चंपारण से शुरू हुई थी देश में सत्याग्रह की पहली लहर 
10 अप्रैल 1917 को महात्मा गांधी ने बिहार की धरती पर कदम रखा था। उनका यह कदम क्या क्रांति लाने वाला था। इसका अंदाजा शायद गांधी जी को खुद भी नहीं था। जब ट्रेन पटना पहुंची तब चंपारण के किसान नेता राजकुमार शुक्ला उन्हें लेकर सीधे पहले राष्ट्रपति डॉ. राजेंद्र प्रसाद के घर ले गए। 10 अप्रैल को ही शाम में वह मुजफ्फरपुर के लिए रवाना हो गए।
बिहार में नील की खेती के प्रति किसानों के बीच एक सार्वजनिक असंतुष्टि थी। पश्चिम की औद्योगिक क्रांति के बाद नील की मांग बढ़ने के कारण ब्रिटिश सरकार ने भारतीय किसानों पर नील की खेती करने का दबाव डालना शुरू कर दिया था। किसानों को अपनी जमीन पर अपने पसंद की फसल उगाने की आजादी नहीं थी।
किसानों को जमींदारों से अत्याचारों का भी सामना करना पड़ता था। इसकी वजह से चंपारण में नील की खेती के खिलाफ विद्रोह शुरू हो गया। नील की खेती के प्रति आक्रोश को देखते हुए राज कुमार शुक्ला ने गांधी जी को चंपारण आने और पीड़ित किसानों के लिए काम करने के लिए राजी किया। गांधी जी यहां आएं, तब उन्हें महसूस होने लगा कि नील का मसला गंभीर है।
किसानों से मिले थे महात्मा गांधी
गांधी जी आए हुए किसानों से मिले। उन्होंने किसानों के बयान दर्ज कराने शुरू किए। इसी बीच खबर फैलने लगी कि गांधी जी को देशद्रोह के इल्जाम में जेल भेजा जा सकता है, लेकिन गांधी जी ने अपनी लड़ाई जारी रखी। बाद में गांधी जी पर से सारे मुकदमे हटा लिए गए।
अधिकारियों को भी झुकने के लिए विवश होना पड़ा। बड़े-बड़े नेता चंपारण पहुंचने लगे। नील प्लांटरों को समझ में आ गया कि गांधी अगर चंपारण में टिके रहे तो उनके कारोबार समाप्त हो जाएगा। आखिरकार किसानों के हक में फैसला हुआ।
4 मार्च 1918 को कानून बना और 19 लाख से अधिक किसानों के दुखों का अंत हो गया। यहीं से सत्याग्रह की पहली लहर की शुरुआत हुई थी।
गांधी मैदान में जिन्ना ने कांग्रेस को निशाने पर लिया
गांधी मैदान में ही 26-29 दिसंबर 1938 को मोहम्मद अली जिन्ना ने कांग्रेस के खिलाफ मुस्लिम लीग की एक ऐतिहासिक रैली को संबोधित किया था। अखिल भारतीय मुस्लिम लीग के 26वें वार्षिक अधिवेशन में जिन्ना की आवाज मैदान में गूंज उठी। उन्होंने अपनी पार्टी के आगे के रोड मैप की व्याख्या की। इस दौरान उन्होंने कांग्रेस पर निशाना साधा।
उन्होंने कहा- जहां तक जनता का संबंध था और जहां तक मेरे प्यारे युवा मित्रों, मुस्लिम युवाओं का संबंध था, वे सभी कांग्रेस के झूठ से सम्मोहित थे। युवाओं ने उनके नारों और जुमलेबाजी पर विश्वास किया। वे सीधे जाल में फंस गए। जिन्ना ने भाषण में कहा था कि लोगों का शुद्ध और अशिक्षित दिमाग को कांग्रेस ने अपना आसान शिकार बन गया।
संपूर्ण क्रांति...जिसने बदल दी देश की राजनीति
पटना के गांधी मैदान में जय प्रकाश नारायण ने 5 जून 1974 को तत्‍कालीन प्रधानमंत्री इंदिरा गांधी के खिलाफ 'संपूर्ण क्रांति' का नारा दिया था। 'संपूर्ण क्रांति' से जेपी का मतलब समाज के सबसे अधिक दबे-कुचले व्यक्ति को सत्ता के शिखर पर देखना था।
जेपी की एक आवाज पर गांधी मैदान में पांच लाख से ज्यादा लोगों की भीड़ जुट गई। इतनी बड़ी तादाद में इस आंदोलन में लोगों का आना पूरे देश में कांग्रेस के खिलाफ एक मैसेज था। कहीं न कहीं कांग्रेस पार्टी को सत्ता से बेदखल करने का बिगुल बज चुका था।
इसको लेकर राजधानी की सड़कों पर एक विशाल जुलूस निकाला गया, जो बेली रोड होते हुए गांधी मैदान पहुंचा। जेपी को सुनने के लिए बिहार के अलग-अलग जिलों से लोग आए थे। इसके बाद जो सरकार के खिलाफ आवाज उठी, उसकी गुंज पूरे देश में सुनाई दी।
कहा जाए तो यह देश में सियासत के एक नए युग की शुरुआत थी। इन आंदोलन ने न जानें कितने बड़े नेता को जन्म दिए। नीतीश कुमार हो, सुशील मोदी, रविशंकर प्रसाद या लालू यादव...ये सब इसी आंदोलन से निकले हुए नेता हैं।
संपूर्ण क्रांति में नीतीश, लालू और मोदी ने बढ़ चढ़कर हिस्सा लिया
1973 में देश में बढ़ती महंगाई, असमानता, भ्रष्टाचार, बेरोजगारी जैसे मुद्दों के खिलाफ गुजरात के एक इंजीनियरिंग कॉलेज के छात्र विरोध कर रहे थें। इसका असर बिहार में भी दिखने लगा था। 18 मार्च 1974 को पटना में छात्रों का आंदोलन शुरू हुआ।
तत्कालीन प्रधानमंत्री इंदिरा गांधी और उनकी सरकार के खिलाफ लोगों में काफी गुस्सा था। तब जय प्रकाश नारायण ने उनके सत्ता के खिलाफ आवाज उठाने का फैसला किया। इसी से संपूर्ण क्रांति की शुरुआत हुई।
आज बिहार के दिग्गज नेता लालू प्रसाद यादव, नीतीश कुमार, सुशील कुमार मोदी, रामविलास पासवान, रविशंकर प्रसाद, आदि उस समय संपूर्ण क्रांति में बढ़-चढ़कर हिस्सा लेने वाली छात्र युवा संघर्ष वाहिनी का हिस्सा थे।
लालू ने कभी सरकार को मारो 'लाठी' तो कभी दी 'चेतावनी'
लालू अपने भाषण और रैलियों के चलते खासा चर्चा में रहते थें। पिछड़ों के बड़े नेता के तौर पर उभरे लालू प्रसाद ने गांधी मैदान में 1994 से 2004 के बीच कई रोचक नामों वाली रैलियां की और खूब भीड़ जुटाई थी। वे अपनी रैलियों का नाम ऐसा रखते थें कि जिससे जनता खुद जुड़ जाती थी। 1995 में गरीब रैली नाम से लालू प्रसाद यादव ने सरकार के खिलाफ बिगुल बजाया था।
वहीं साल 1997 में जब बीजेपी और नीतीश कुमार लालू के खिलाफ जमकर निशाना साध रहे थे। तब बीजेपी लालू राज को जंगलराज बताती थी। इसके बाद लालू ने एक महारैली का आयोजन किया था। नाम दिया- महागरीब रैली।
इन रैलियों में आई भीड़ ने मानक का रूप ले लिया। इसके अलावा लालू प्रसाद के आह्वान पर 2003 में आयोजित लाठी रैली भी खूब चर्चा में रही। लालू ने अपने जनआधार को मजबूत करने के लिए लाठी रैली का आयोजन किया था। इस रैली में आने वाले लोग खासतौर पर अपने साथ लाठी लेकर शामिल हुए थे।
साल 2007 में लालू ने चेतावनी रैली का आयोजन किया। लालू इस रैली के माध्यम से अपने वोटरों को एक बार फिर एकजुट करने की जद्दोजहद कर रहे थें। ऐसा इसलिए क्योंकि लालू कहीं कहीं नीतीश-बीजेपी गठबंधन के बीच अपनी लोकप्रियता गवा चुकें थें।
इस रैली से लालू ने संदेश दिया था कि नीतीश राज में यादव और मुस्लिम वोटरों के साथ भेदभाव वह बर्दाश्त नहीं करेंगे।
मोदी की हुंकार रैली और बम ब्लास्ट
साल 2014 के लोकसभा चुनाव संग्राम का शंखनाद मानते हुए भाजपा ने 27 अक्टूबर 2013 को हुंकार रैली बुलाई। इसमें भीड़ खूब जुटी और इसे खुद भाजपा के प्रधानमंत्री पद के उम्मीदवार नरेंद्र मोदी ने रैली को संबोधित किया। फिर इस रैली में अचानक सिलसिलेवार बम ब्लास्ट हुए, जिसमें छह लोगों की मौत हो गई थी। जबकि 80 से अधिक घायल हुए।
मोदी की यह रैली भी एक यादगार के तौर पर बन गई, क्योंकि मोदी उस समय पीएम कैंडिडेट थे। शायद ऐसा पहली बार हुआ था कि किसी प्राइम मिनिस्टर कैंडिडेट की रैली में सीरियल ब्लास्ट हुए हों।